b"\n_START_ARTICLE_\nDaniel L\xc3\xb3pez i Bribian\n_START_SECTION_\nBiografia\n_START_PARAGRAPH_\nFill il\xc2\xb7leg\xc3\xadtim d'una fam\xc3\xadlia benestant, fou criat per uns pagesos de T\xc3\xa9rmens (la Noguera). El 1903 fou reclamat per la seva mare biol\xc3\xb2gica i an\xc3\xa0 a viure a Barcelona. Comen\xc3\xa7\xc3\xa0 a treballar en una tenda de queviures i despr\xc3\xa9s de forner al carrer Gran de Gr\xc3\xa0cia. Pel 1915 es va incorporar a la Uni\xc3\xb3 Catalanista, on es relacion\xc3\xa0 amb Dom\xc3\xa8nec Mart\xc3\xad i Juli\xc3\xa0._NEWLINE_El 1917 amb Daniel Roig i Pruna, Daniel Cardona i Civit i el Dr. Girona i Llagostera aplegaren les Joventuts Nacionalistes d'Uni\xc3\xb3 Catalanista en el bressol del futur grup Estat Catal\xc3\xa0. Organitzaren accions en protesta per l'assassinat a mans de militars del jove nacionalista Manuel Miralpeix. Un cop fundat Estat Catal\xc3\xa0, n'oferiren la presid\xc3\xa8ncia Francesc Maci\xc3\xa0, qui l'accept\xc3\xa0._NEWLINE_Va intentar marxar a la Catalunya del Nord per tal d'unir-se a Maci\xc3\xa0, per\xc3\xb2 despr\xc3\xa9s del frac\xc3\xa0s dels fets de Prats de Moll\xc3\xb3 torn\xc3\xa0 a Barcelona, on va organitzar amb l'escriptor Ignasi Iglesias un moviment de solidaritat amb els presos catalanistes._NEWLINE_Quan Estat Catal\xc3\xa0 es va integrar en Esquerra Republicana de Catalunya, se'n vas separar i s'integr\xc3\xa0 a Nosaltres Sols!. En proclamar-se la Rep\xc3\xbablica Catalana el 14 d'abril de 1931 form\xc3\xa0 part del grup que va ocupar el govern civil de Barcelona i an\xc3\xa0 a diversos pobles a supervisar la instauraci\xc3\xb3 dels nous ajuntaments republicans._NEWLINE_Malgrat criticar for\xc3\xa7a Maci\xc3\xa0 per desconvocar la Rep\xc3\xbablica Catalana, mai en va perdre el contacte. Va participar en diversos actes nacionalistes que el van dur m\xc3\xa9s d'un cop a la pres\xc3\xb3, i el 1931 particip\xc3\xa0 en la fundaci\xc3\xb3 del Partit Nacionalista Catal\xc3\xa0. Tamb\xc3\xa9 va col\xc2\xb7laborar a les publicacions La Naci\xc3\xb3 Catalana i Nosaltres Sols!._NEWLINE_Durant els fets del 6 d'octubre de 1934 va dirigir els escamots que ocuparen el sector des de la font de Canaletes fins a la Porta Ferrissa, per\xc3\xb2 va rebre ordres de Companys de no fustigar l'ex\xc3\xa8rcit. _NEWLINE_Quan es produ\xc3\xad l'aixecament dels militars destinats a Catalunya que donaven suport al cop d'estat del 18 de juliol de 1936, es va enfrontar als rebels a la pla\xc3\xa7a Catalunya, fusell en m\xc3\xa0, juntament amb Josep Denc\xc3\xa0s. Enfrontat a la FAI per censurar les accions de les patrulles de control, aquests el detingueren i el van dur a l'Ateneu del Poblenou. Fou alliberat gr\xc3\xa0cies a les pressions de Daniel Cardona i la mediaci\xc3\xb3 del pedagog anarquista Joan Puig i Elias._NEWLINE_En acabar la guerra civil espanyola va romandre a Barcelona. El 1949 va aprofitar una representaci\xc3\xb3 de Terra Baixa d'\xc3\x80ngel Guimer\xc3\xa0 per a recaptar diners per als presos catalanistes. Durant la transici\xc3\xb3 espanyola va intentar rellan\xc3\xa7ar el Partit Nacionalista Catal\xc3\xa0, per\xc3\xb2 no se'n va sortir."